b'\n_START_ARTICLE_\nEn fremmed banker p\xc3\xa5 (1990)\n_START_SECTION_\nHandling\n_START_PARAGRAPH_\nPatty og Drake er et ungt par som kj\xc3\xb8per en gammel falleferdig villa i San Francisco. De bruker mye tid og alle sine sparepenger for \xc3\xa5 pusse opp det gamle huset. I tillegg til sin egen leilighet i annen etasje innreder de to leiligheter p\xc3\xa5 grunnplanet. Utgiftene har de tenkt \xc3\xa5 dekke inn via \xc3\xa5 leie ut leilighetene. En av leilighetene leies ut til et asiatisk par, mens den andre leies ut til en tilsynelatende rik ungkar som kaller seg Carter. Han betaler imidlertid aldri depositum eller husleie. Etterhvert begynner de \xc3\xa5 h\xc3\xb8re underlige lyder fra leiligheten hans. Det hamres og bankes, dag som natt. N\xc3\xa5r Drake fors\xc3\xb8ker \xc3\xa5 konfrontere sin merkverdige leieboer oppdager han at han har skiftet ut l\xc3\xa5sen i leiligheten. Han tilkaller deretter politiet og truer med utkastelse, men loven st\xc3\xa5r p\xc3\xa5 leietagerens side. Livet til Patty og Drake forvandles til et sant mareritt.\n_START_SECTION_\nPopularitet og \xc3\xb8konomi\n_START_PARAGRAPH_\nEn fremmed banker p\xc3\xa5 kan beskrives som en moderat publikumsuksess. Den innbrakte $45 millioner p\xc3\xa5 verdensbasis, hvorav $29,4 millioner i USA. Den havnet p\xc3\xa5 en 40-plass over de mest innbringende filmene i USA i 1990 og p\xc3\xa5 23-plass p\xc3\xa5 verdensbasis._NEWLINE_Produksjonskostnadene har blitt estimert til $18 millioner.\n_START_SECTION_\nAnmelderne\n_START_PARAGRAPH_\nFilmen fikk blandet mottakelse av kritikerne, noe som gjenspeiles av at den har f\xc3\xa5tt 46\xc2\xa0% p\xc3\xa5 Rotten Tomatoes. Den amerikanske filmanmelderen Roger Ebert gav den bare 2 av 4 stjerner, mens Leonard Maltin har gitt den 2,5 av 4 stjerner i sin Movie Guide._NEWLINE_De norske anmelderne var ogs\xc3\xa5 noe blandet. VG og Aftenposten gav den terningkast fire, mens Dagbladet gav den tre.'